
RESUM. Eurytemora velox és un calanoide d'aigües salobres que es cita per primera vegada a 
Balears. Per la seva distribució a Europa central i septentrional consta com el primer represen- 
tant nòrdic a les illes. L'existència d'ecotips mediterranis que produeixen ous durables és conegu- 
da a la Camargue i a Catalunya. 


ABSTRACT. Eurytemora velox (CRUSTACEA, CALANOIDA) IN MALLORCA. Eurytemora velox 
is a brackish water dwelling calanoid copepod, listed for the first time in the Balearic Islands. 
Attending to its distribution in central and northern Europe, it is the first nordic calanoid in the 
islands. However the existence of a mediterranean ecotype able to produce resting eggs is 
known. 


INTRODUCCIÓ 


Dins la fàunula de les aigües dolces i salobres baleàrica, les sis espècies de 
calanoides epicontinentals recopilades fins el present (PRETUS, 1984, 1989; 
JAUME, 1989), es poden caracteritzar corològicament dins dos tipus d'aporta- 
cions: una, estèpica-meridional, el mèrit més trascendent de la qual es creu 
que és el de no haver patit l'efecte directe del glaciarisme, i l'altra, europea- 
mediterrània generalitzada. La primera compta, a més de les espècies de re- 
partició ubiquista, amb espècies absents a la Península Ibèrica i a la vessant 

septentrional de la nostra mar, com Metadiaptomus chevreuxi, cosa que vincu- 
la les illes a un front d'expansió nord-africà de clima proper a l'àrid. Els desco- 
briments dels darrers anys han posat l'accent en la importància faunística ge- 
neral d'aquest tipus d'aportacions de clima estepàric (PRETUS, 1990). 

La present aportació es refereix a la presència d'una nova espècie per a 
les Balears, l'origen de la qual contribueix a equilibrar la balança biogeogràfi- 
ca de Mallorca pel que fa als calanoides, un dels grups zooplanctònics geogrà- 
ficament més ben diferenciats i exemplars (BREHM, 1967, ALONSO, 1987). En 
efecte, per la seva distribució septentrional, ençata un nou element corològic 
a les Balears, de tipus nòrdic, fet però, que s'ha de considerar de forma relati- 
va o secundària, donat que existeixen poblacions mediterrànies al sud de Fran- 
ça i nord de Catalunya, especialitzades en la vida a les aigües temporals, que 
obliguen a pensar en elles com l'àrea font més probable del contingent balear. 
. La troballa de E. velox a Mallorca representaria així, un bon exemple i demos- 
tració de l'eficiència en la dispersió a llarga distància per part de la variant 
mediterrània, que contrasta amb el caràcter de la distribució geogràfica de 
l'àrea tipus de l'espècie. 


EURYTEMORA VELOX A MALLORCA 


Es va trobar E. velox (Lilljeborj 1853), figura 1, en unes pesques de plànc- 
ton efectuades a unes extenses àrees inundades amb aigües salobroses, d'a- 
proximadament 1.5 m de fondària màxima, a la perifèria de la vila d'Alcúdia 
(5.02.88), i amb una conductivitat de 17.36 ms/cm (20°C). La temperatura de 
l'aigua, mesurada el migdia (J. García det.) era de 14°C, dada a tenir present 
ja que l'espècie es considera estenoterma freda. L'apreciació organolèptica de 
l'aigua reflectia el seu ús com a canalitzador d'aigúes residuals, encara que la 
transparència relativament elevada no indicava concentracions orgàniques ex- 
cessives. L'espècie fou trobada en grans quantitats d'individus dels dos sexes, 
amb femelles ovades, i acompanyats de Arctodiaptomus salinus i Daphnia me- 
diterranea, aquests en molt poca representació. Les formes naupliars eren 
molt nombroses. 

Aquesta primera cita per a les Balears coincideix també amb la localitat 
més meridional citada de l'espècie. En el context mundial, E. velox habita la 
regió septentrional d'Europa, des de les illes Britàniques fins a la regió ponto- 
càspica (DUSSART & DEYAFE, 1983), en ambientes salobres i estuaris, 





Fig. 1.- Eurytemora velox, Alcúdia, (5.02.88), a. cinquè apèndix toràcic esquerre del mascle, 
b. cinquè apèndix toràcic dret del mascle, c. darrers artells de l'antènula dreta del 
mascle, d. cinquè parell d'apèndixs toràcics de la femella, e. cinquè segment toràcic i 
abdomen de la femella. a-d escala I, e escala II. 


Eurytemora velox, Alcúdia, (5.02.88), a. left PS of male, b. right PS of male, c. last 
segments of male right antennula, d. P5 female; e ThS and abdomen, female, a-d scale 
I, e scale II. 

i Ocasionalment a aigües dolces, desenvolupant-se a l'estiu. Se li ha reconegut 
un caràcter estenoterm fred, a la regió mediterrània ha estat trobada formant 
poblacions hivernals a la Camargue; se cita també als Aiguamolls de l'Empor- 
dà (ARMENGOL, 1986, 1988, COMIN et al., en premsa), on resideix als canals 
amb aigües menys salades que les ocupades per Calanipeda aquaedulcis. DUS- 
SART (1967) pressuposà posibilitats d'expansió per ornitocoria, emperò, per 
la seva distribució geogràfica, que se concentra versemblantment a la regió 
del Paratetis terciari, semblà millor tractar-la com distribuida entorn d'un àrea 
relicta (DUSSART, carta pers.). Pel que fa al seu comportament ecològic, es 
tracta d'una espècie oportunista o pionera (MARGALEF, 1974). Colonitza ai- 
gües amb abundant matèria orgànica, i forma denses poblacions de ràpid 
creixement, el que li ha valgut el seu ús com a base nutritiva de larves de 
peixos i decàpodes en aqüicultura, com alternativa als rotífers i Artemia (PA- 
GANO & GAUDY, 1986). Tantmateix però, no ha estat introduida a les piscicul- 
tures balears fins el present (X. RIERA i T. GRAU, com. pers.), fet que re- 
dueiex molt la possibilitat d'una introducció antropòcora. 

Recents i complerts estudis fisiològics al laboratori han aprofundit en el 
coneixement de les poblacions aillades del sud de França. En efecte, CHAM- 
PEAU (1970) (citat a PAGANO & GAUDY, 1986a) descriu la formació d'ous 
durables en aquestes races fisiològiques habitants de la Camargue i el Langue- 
doc, que els hi permeten residir en aigües temporals, a la vegada que explica 
llurs possibilitats expansives. En una sèrie de treballs correlatius, PAGANO 
(1981), PAGANO & GAUDY (1986 a,b) i GAUDY & PAGANO (1987), defineixen 
la biologia de l'ecotip mediterrani, que es desenvolupa a l'hivern i primavera, 
poguent arribar a densitats de 1000 individus per litre. Les aigües temporals 
poden donar manteniment fins a 3 generacions seguides, amb temperatures 
entre 10° i 21°C i salinitats entre 20 i 50 per mil (PAGANO, 1981). Contraria- 
ment a l'espècie afí E. affinis, les femelles de E. velox han de ser refecundades 
entre cada deposició del sac ovíger, per obtenir una posta fèrtil. Existeix una 
variació estacional en la taxa d'eclosió, disminuint en primavera, el que podria 
correspondre a un augment de la producció d'ous de diapausa. Les poblacions 
del sud de França tenen llur màxim desenvolupament a 15°C a l'hivern i a 
20°C a la primavera, i a una salinitat del 20 per mil. La població mallorquina 
fou trobada a una conductivitat equivalent a, aproximadament, un 13 per mil 
de salinitat. L'efecte combinat de la temperatura i la salinitat sobre E. velox 
ha estat estudiat recentment per NAGARAJ (1988), amb poblacions de l'Illa 
de Man (Mar d'Irlanda); aquest autor no troba relacions linials 

d'aquells factors sobre la supervivència de nauplis i copepodets, sinò un efecte 
quadràtic combinat, amb resultats molt similars per ambdós estadis del desen- 
volupament ontogenètic, presentant òptims als voltants de 15°C i 20 per mil 
de salinitat. 

